平政橋
作者：華岳
朝代：宋

paragraphs: 建水合流三百里，直下富沙如撚指。
溪東披拽纜過西，千丈春風怒濤起。
香輪不解碾清江，造舟貫索成河梁。
年年麥熟梅欲黄，連城千里皆波光。
淳熙太守憂溱洧，問津日夜思無計。
老農叉手願鳩工，疊石中流使民濟。
金珠賣價不計緡，鎸瑕斷梓功方成。
功成燕雀賀新屋，炳然萬棟輝丹青。
插天螮蝀橫江尾，下壓寒潭碧無底。
市聲不到畫梁間，秋色盡歸朱箔裏。
我行一月無風波，今朝醉眼翻青羅。
金鰲背路客揮𩍐，玉虹跨浪舟飛梭。
石唇噴盡寒崖雪，雪中電掣金蛇赤。
兩岸樓頭將相家，八州車馬神仙客。
人言辟人推政平，故此特以平政名。
我聞政事平如水，水到不平還作聲。